199 Lepra

Designat peccatum eo quod sit morbus contagiosus, periculosus, odiosus. De primo nam que sicut leprosus generat leprosum corporaliter, sic peccator peccatorem spiritualiter, 1 Cor. 15[:33]: *Corrumpunt* *bonos mores colloquia* praua. Sani sanos mutuo conseruant, sed leprosi leprosos magis contaminantur. Sed leprosi inter sanos nostri magis eos quam econtra viciant, vnde magis periculum est sanorum. Sic spiritualiter bonus iuxta bonum prouocat ad bonum, ut videlicet ab isto discat humilitatem, ab illo pacientiam, et sic de reliquis, Prou. 27[:17]: *Ferrum ferro* acuitur, *et homo exacuit faciem amici sui*. Quando autem mali sunt cum malis mutuo se maculant, Psal. [18:3]: *Nox nocti indicat scientiam*, scilicet, malam et sic fiunt peiores, Apo. 22[:11]: *Qui nocet, noceat adhuc:* /f. 59va/ *et qui in sordibus est, sordescat adhuc*. Quando an res miscentur, mali cum bonis, tunc non est periculum malis sed ipsis bonis, Prou. 13[:20]: *Cum sapientibus sapiens erit*. Psal. [17:27]: *Et cum perverso perverteris*. Iccirco non dixit Dominus Caldeis quod ipsi recederent de medio populi sui, sed econtra dicere populo suo quod ipsi recederent de medio Caldeorum, Jer. 50[:8]: *Recedite de medio Babylonis*, *[et de terra Chaldæorum egredimini]*.

Secundo, lepra designat peccatum quia est morbus periculosus. Nam ceteri morbi corrumpant partem corporis sed lepra totum, sic peccatum corrupit corpus et animam, Prou. 21[:2]: *A facie colubri fuge* peccatum. Dente eius quasi leonis interficientes animas.

Tercius, lepra designat peccatum quia est morbus odiosus. Iccirco leprosi separantur a communitate sanorum, sic peccatores separabuntur a justis quo ad tria: quo ad locum, quo ad meritum, quo ad consorcium.

¶ Quo ad primum, nota quod sunt quatuor loca, scilicet celum vbi supra expulit angelica, paradisus vbi lepra gule expulit hominem, mundus vbi peccator diu stare non poterit, Psal. [17:43]: *Ut lutum platearum delebo eos*. Et ideo non restat eis nisi infernus, Ysai. 24[:22]: *Congregabuntur in congregatione unius fascis in lacum, et claudentur in carcere*.

Secundo, peccatores separantur a bonis quo ad meritum quia peccatores non participant de thesauro ecclesie. Ideo non possunt resistere, ne cadentes reuelari, Eccle. 4[:9]: *Melius est duos esse simul quam unum*.

¶ Tercio, quo ad consorcium sicut patebit in finali iudicio, Matt. 13[:49]: *Exibunt angeli, et separabunt malos de (medio justorum)*. Quo ad consorcium et mittent eos in causam, ecce separacio quo ad locum ibi erit fletus, ecce quo ad meritum.

Item, sicut lepra est vniuersalis corrupcio in corpore, sic peccatum in anima et in viribus eius. Nam corrupit affectiuam in appetendo, collectiuam in cognoscendo, operatiuam in perseuerando. Vnde nota quod persona lepra est caluicii et recaluacionis. Secunda cutis. Tercia capitis.

De primo, 1 Cor. 11[:11]: *Vir sine muliere*. De cuius capite fluunt capilli, caluus erit et immundus. Si ergo a fronte recaluaster lepra in capite, est error in fide utpote male sentire de Christo qui est caput ecclesie.

De secundo, barba est signum virtutis. Vnde qui doctrinam sanctorum blasphemat lepram in barba portat.

¶ De tercio, Leu. 13[:2]: *Homo, in cujus cute* uel *carne fuerit diversus color, exortus sive pustula*, etc. Color diuersus alterat cutem puscula corrupit carnem. Igitur per cutem et colorem designatur conuersacio qua mali a bonis discernuntur per carnem que intra cutem est designatur consciencia, verbi gracia, color sanctitas deficit in accione uel conuersacione indicatur corrupcio consciencie Et hec lepra iidicari debet secundum arbitrium sacerdotis.